**Tokaj Város Önkormányzata Képviselő-testületének 20/2022. (XII. 9.) önkormányzati rendelete**

**A köztemető használatának rendjéről**

Tokaj Város Önkormányzatának Képviselő-testülete Magyarország Alaptörvényének 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában biztosított feladatkörében eljárva, a temetőkről és a temetkezésről szóló 1999. évi XLIII. törvény 6. § (4) bekezdésében, illetve a 41. § (3) bekezdésében kapott felhatalmazás alapján, a temetőkről és a temetkezésről szóló 1999. évi XLIII. törvény 40. § (5) bekezdése alapján a fogyasztók területileg illetékes érdekképviseleti szerve véleményének kikérésével, Tokaj Város Képviselő-testületének Szervezeti és Működési Szabályzatáról szóló 14/2019.(XI. 29.) önkormányzati rendeletben biztosított – véleményezési jogkörében eljáró Ügyrendi, Jogi és Humánpolitikai Bizottság, a Pénzügyi és Településfejlesztési Bizottság és a Kulturális, Turisztikai, Nemzetközi kapcsolatokért felelős Bizottság – véleményének kikérésével – a következőket rendeli el:

**1. A temetőre vonatkozó általános rendelkezések**

**1. §**

A rendelet hatálya kiterjed a Tokaj VárosÖnkormányzat tulajdonában lévő, Tokaj, Dózsa György úti, tokaji 128 hrsz-ú köztemetőre, a köztemető fenntartásával, üzemeltetésével és a temetkezéssel kapcsolatos tevékenységekre, a köztemető fenntartását, üzemeltetését, valamint a temetkezési szolgáltatási tevékenységet végző természetes és jogi személyekre, valamint azokra, akikre nézve e tevékenységek során jogok keletkeznek és kötelezettségek hárulnak.

**2. §**

Az 1. §-ban meghatározott köztemető fenntartásáról Tokaj Város Önkormányzata, a Tokaji Városüzemeltető Szervezet, mint üzemeltető útján gondoskodik.

**2. Az Üzemeltető feladatai**

**3. §**

(1) A Köztemetőben a sírhely gazdálkodás az Üzemeltető feladata.

(2) A Köztemetőt nagyságától és fekvésétől függően az Üzemeltető osztja fel parcellákra, a parcellákat pedig sorokra. A sorokon belüli temetési helyeket az Üzemeltető jelöli ki.

(3) Az Üzemeltető olyan sírhely nyilvántartást köteles vezetni, amelyből a sírhely használati jog lejártát követő 25 év alatt az eltemetettek maradványainak sorsa megállapítható.

**3. Ravatalozás és temetés**

**4. §**

(1) A halottat a temetésig a ravatalozó épületében lévő hűtőberendezésben kell elhelyezni.

(2) A felravatalozott koporsót a búcsúztatás megkezdéséig nyitva lehet tartani.

(3) Nem lehet nyitva tartani:

*a)* a más helységből ideszállított halottak,

*b)* az előrehaladott oszlásnak indult halottak,

*c)* roncsolt állapotban lévő holttestek,

*d)* fertőző betegségben elhunyt halottak koporsóját.

**5. §**

A ravatalozó helyiséget a temetés előtt legalább egy órával ki kell nyitni, a ravatalozás megtörténte után a hozzátartozók rendelkezésére kell bocsátani.

**6. §**

Hamvasztás esetén az eltemettető rendelkezése alapján a hamvak ravatalozókhoz tartozó területen, a kegyeleti igények betartásával szétszórhatók.

**4. Temetési hely feletti rendelkezési jog**

**7. §**

A temetési hely felett az rendelkezik, aki azt megváltotta.

**8. §**

A rendelkezési jog gyakorlása kiterjed:

*a)* a temetési helyre helyezhető személyek körének meghatározására,

*b)* síremlék, sírjel állítására,

*c)* és mindezek gondozására.

**9. §**

A temetési hely feletti rendelkezési jog időtartama:

*a)* **Egyes sírhely** esetén 25 év, illetve az utolsó koporsós rátemetés napjától számított 25 év.

*b)* **Kettős sírhely** esetén 25 év, illetve az utolsó koporsós rátemetés napjától számított 25 év.

*c)* **Sírbolt** esetén a használati idő 60 év. A sírbolt megváltóját a birtoklás és a használat joga illeti meg, részére tulajdonjog nem biztosítható.

*d)* **Urnasírhely** esetén 25 év.

*e)* **Urnasírbolt** esetén 20 év.

*f)* **Urnafülke esetén 25 év, 100 év.**

*g)* **Kettős urnafülke esetén 25 év, 100 év.**

**5. Temetési hely megváltási díj**

**10. §**

(1) A temetkezésre használt helyért a temető Üzemeltetője díjat állapít meg. A díjakat az 1. melléklet tartalmazza. A díjakat a temetést, kihantolást és rátemetést megelőzően kell kifizetni.

(2) A kérelem benyújtása és a megváltási díj befizetése után az Üzemeltető a kérelmezővel egyetértésben kijelöli a temetési helyet.

(3) Ha a rátemetés miatt a sír használati ideje meghosszabbodik, a használati díj arányos részét kell megfizetni. A használati díjat egész évre kell kerekíteni.

(4) A sírbolt további használatának engedélyezése esetén az engedély kiadásának időpontjában érvényben lévő sírbolthely árának időarányos részét kell újraváltási díjként felszámítani.

(5) A hamvak szétszórásáért díjat kell fizetni, melyet az 1. melléklet szabályoz.

**11. §**

(1) Síremlék, sírbolt építése, lebontása, felállítása, tisztítása, felújítása esetén infrastruktúra használati díjat kell fizetni. A fogyasztott mennyiségek mérését az Üzemeltető köteles biztosítani.

(2) Ravatalozó és felszerelésének használatáért díjat kell fizetni, melyet az 1. melléklet szabályoz.

**6. Kötelező nyilvántartások vezetése**

**12. §**

(1) A temető Üzemeltetője a hatályos jogszabályok szerinti nyilvántartásokat köteles vezetni.

(2) A **sírhely és urnahely megváltásának nyilvántartása** az alábbi adatokat tartalmazza:

*a)* megváltó neve

*b)* lakcíme

*c)* sírhely tábla, sor

*d)* sírhely szám

*e)* sírbolt szám

*f)* síremlékre vonatkozó adatok

*g)* sírbolttal kapcsolatos rendelkezések

*h)* megváltás kezdete és vége.

(3) A törvényben felsoroltakon kívül az üzemeltető köteles:

*a)* **adatlapo**t kiállítani a temetkezési hely feletti rendelkezési jogról

*b)* **az elhunyt személyek szerinti betűrendes névmutatót**

*c)* **rendelkezési jogosultak betűrendes névmutatóját**

vezetni.

(4) A temetőkre vonatkozó nyilvántartások és ügyiratok nem selejtezhetők, tárolásukról tűzbiztos helyen kell gondoskodni. A betelt nyilvántartó könyveket és ügyiratokat kötelező megőrizni.

**13. §**

(1) A Üzemeltető köteles a fenntartásában lévő temetőkről térképet készíteni. A térképen a jogszabályi követelményeken kívül a vízvételi lehetőségeket, utakat, szemétlerakó helyeket és egyéb létesítményeket is fel kell tüntetni.

(2) A részletes térképet a temető bejáratánál, a ravatalozónál ki kell függeszteni.

**14. §**

(1) A halottak nevét, és a sír elhelyezkedésére vonatkozó adatokat bárki megismerheti.

(2) A Nyilvántartó könyvbe és a Sírbolt könyvbe az eltemettető és a temetési hely felett rendelkezni jogosult személy tekinthet be.

**7. A temetkezési helyekre vonatkozó általános szabályok, temetkezési helyek nagysága**

**15. §**

(1) A Köztemetők temetési helyei lehetnek:

*a)* sírbolt,

*b)* egyes sírhely,

*c)* kettős sírhely,

*d)* gyermek sírhely,

*e)* urnasírhely,

*f)* családi urnasírhely,

*g)* urnafülke és

*h)* a hamvak beszórására szolgáló hely.

(2) Arra nézve, hogy a sírboltba kik temethetők be, a sírbolt felett rendelkezőnek a sírbolt könyvbe bejegyzett rendelkezése az irányadó. Ha a sírbolt felett rendelkező e tekintetben nem intézkedett, a sírboltba az elhunyt házastársa, továbbá egyenesági rokonai, valamint ezek házastársai temethetők be. A sírboltba a sírbolt felett rendelkező más hozzátartozói akkor temethetők be, ha a temetést kérelmező az Üzemeltetőnek bemutatja az előbbiekben felsorolt temetésre jogosultak írásbeli hozzájárulását.

**16. §**

A koporsó egy holttest elhelyezését szolgálja.

**17. §**

(1) Az **egyes sírhely** alapmérete a koporsóméretre való tekintettel: 1,60 m × 2,50 m.

(2) A sírra elhelyezhető műkőkeret és síremlék mérete maximum: 1,3 m × 2,3 m. A keret lehet nyitott és fedett egyaránt. A sírgödör mélysége: min. 2,0 m.

**18. §**

(1) **A kettős sírhely** alapmérete: két egymás melletti koporsó befogadására alkalmas sírgödör méretét figyelembe véve: 2,7 m × 2,6 m.

(2) A sírra elhelyezhető műkőkeret és a síremlék mérete maximum 2,2 m × 2,5 m . A keret lehet nyitott és fedett egyaránt.

(3) A sírgödör mélysége: min. 2,0 m.

**19. §**

(1) **Sírbolt** a külön jogszabályban meghatározott esetekben és módon, építési engedéllyel építhető.

(2) Sírbolt létesítőjének az tekinthető, aki a megváltási díjat befizette - így rendelkezési joga van, és érvényes építési engedéllyel rendelkezik.

(3) A sírbolt létesítő adatainak bejegyzésekor nyilatkoznia kell a sírboltban elhelyezhető személyekről, melyet a nyilvántartásokban rögzíteni kell.

(4) A sírbolt építése során a temetőben (a sírbolt környezetében) csak az aznap beépítésre kerülő anyagok tárolhatók. Minden feleslegessé vált anyagot el kell szállítani.

(5) A sírbolt birtokosa köteles gondoskodni a sírbolt karbantartásáról, fenntartásáról.

(6) Sírboltot tilos kettős sírhely helyén kialakítani.

**20. §**

(1) Urnákat az alábbi mennyiségben lehet a sírokban elhelyezni:

*a)* egyes sírhelybe:

*aa)* hat urna helyezhető el, vagy

*ab)* négy urna helyezhető el, amennyiben rátemetéssel az eredetin felül egy nagy koporsó került betemetésre,

*b)* kettős sírhelybe oldalanként:

*ba)* hat urna helyezhető el, vagy

*bb)* négy urna helyezhető el, amennyiben rátemetéssel az eredetin felül egy nagy koporsó került betemetésre,

*c)* gyermek sírhelybe az eredeti egy koporsó betemetésén felül két urna helyezhető el,

*d)* urnasírba négy urna helyezhető el,

*e)* családi urnasírhelyen a kialakítástól függő, de legfeljebb négy urna helyezhető el,

*f)* urnafülkébe urna a befogadóképességig helyezhető el,

*g)* sírboltba tetszés szerinti mennyiségű urna helyezhető el.

(2) Az urnafülke záró lapjának anyaga, színe, betűtípusa tetszőleges lehet, azzal hogy a zárólapot úgy kell elhelyezni, hogy az az urnafal síkjába essen.

(3) A hamvak szétszórásakor ügyelni kell arra, hogy azok a talajba bemosódjanak.

**8. A temetők rendjének fenntartása**

**21. §**

A temetők látogatási rendje:

*a)* - Január 1-től – Április 30-ig: 8-16 óráig

*b)* - Május 1-től – Szeptember 30-ig: 7-19 óráig

*c)* - Október 1-től - December 31-ig: 8-16 óráig

*d)* - Október 29-től - November 3-ig: 7-20 óráig

Sírásás, síremlék, sírbolt építés, átépítés is a fenti időszakban történhet.

**22. §**

A temetési szertartásokra, temetésekre olyan időpontokat kell kijelölni, hogy egyik szertartás a másikat ne zavarja. Két szertartás között legalább egy órának el kell telnie.

**23. §**

(1) A Köztemetők parcelláiban létesítendő temetési helyek építészeti, kertészeti kialakításának és gondozásának részleteit az Üzemeltető határozza meg.

(2) A sírokra és a parcellák belsejére fát vagy egyéb fás szárú növényt ültetni tilos.

(3) A temető területén csak a sírhelyek, sírboltok, síremlékek díszítésére szolgáló tárgyak, koszorúk, sírlámpák, virágok, cserepes növények helyezhetők el. Minden más, e célra szolgáló tárgy csak a Közszolgáltató engedélyével helyezhető el.

(4) A temető területén a talajt és a gyepet engedély nélkül felásni és más helyre elszállítani tilos.

(5) A temetőben tüzet rakni, szemetet égetni tilos.

(6) A temetők területének tisztántartása az e rendeletben meghatározott módon az Üzemeltető feladata.

(7) A gondozatlan megváltott sírhelyeken végzendő munkákat az Üzemeltető a létesítő költségére elvégeztetheti. Ennek költsége betemetésnél vagy újraváltásnál kötelezően befizetésre kerül.

(8) A sírhelyek gondozása során keletkező hulladék a sírhelyek között nem tárolható. Hulladék csak az arra kijelölt helyen rakható le.

(9) A temetőben összegyűjtött hulladék elszállításáról az Üzemeltető szükség szerint gondoskodik.

(10) Padok és egyéb ülőalkalmatosságok parcellákban sírok között nem létesíthetők, és helyezhetők el. Ezek elhelyezésének engedélyezése a Közszolgáltató hatásköre.

(11) A temetőben tilos minden olyan magatartás, vagy tevékenység, amely a temetőlátogatók kegyeleti érzését sértheti.

(12) A temető egész területén tilos magánszemélyeknek tüzet rakni, szemetet égetni.

(13) Tíz éven aluli látogatók kísérő nélkül a temetőben nem tartózkodhatnak.

(14) A tűzveszély elkerülése érdekében szükséges intézkedéseket annak kell megtennie, aki a gyertyát, mécsest meggyújtotta.

(15) Elbontott és később már felhasználásra nem kerülő sírjelet, síremléket a temetőben tárolni nem szabad.

(16) A temetőben a sírokat az azokon lévő tárgyakat, a növényzetet, az épületeket, építményeket és táblákat rongálni, a sírok és sírboltok díszítésére szolgáló tárgyakat eltávolítani illetéktelen személyeknek tilos.

(17) A temető területén csak kegyeleti célból – sírok, sírboltok látogatása, gondozása, létesítése – lehet tartózkodni.

(18) Vakvezető kutya kivételévvel állat a temető területére nem vihető be.

**24. §**

A temetővel kapcsolatos észrevételeket írásban, a üzemeltetőhöz címezve lehet megtenni. Az ennek nyomán történt intézkedésről az észrevétel megtevőjét 30 napon belül írásban tájékoztatni kell.

**9. Záró rendelkezés**

**25. §**

Ez a rendelet a kihirdetését követő napon lép hatályba.

Péterné Ferencz Zsuzsanna Posta György

jegyző polgármester

Kihirdetési záradék

A rendelet kihirdetésének napja: 2022. december 9.

Péterné Ferencz Zsuzsanna

jegyző

*1. melléklet a 20/2022. (XII. 9.) önkormányzati rendelethez*

**A sírhelyek megváltási, újraváltási összegei**

|  |  |  |
| --- | --- | --- |
|  | **térítési díj** **(Ft)** A megállapított díjak az ÁFA-t tartalmazzák |  |
|  |
| ***Egyes sírhely***,  · min. 25 évre  · (kb. 4 m2) | 15.000 |  |
| ***Kettes sírhely***,  · min. 25 évre  · (kb. 7 m2) | 20.000 |  |
| ***Sírbolt,*** · min. 60 évre · min. 11 m2, vagy nagyobb | 55.000 |  |
| ***Gyermek sírhely***, · min. 25 évre · kb. 4 m2 | 15.000 |  |
| ***Urna sírhely***,  · min. 10 évre | 10.000 |  |
| ***Urna sírbolt,***  · min. 20 évre | 40.000 |  |
| ***Hamvak szétszórási díja*** | 3.000 |  |
| ***Ravatalozó használati díja*** | 15.000 |  |
| ***Halott hűtés díja/nap br*** | 2.500 |  |
| **Urnafülke** **(kolumbárium) (1 fő)** | **50.000 Ft** |  |
| **Kettős urnafülke** | **100.000 Ft** |  |